Document ID: 31994R1771

ΚΑΝΟΝΙΣΜΟΣ (ΕΚ) αριθ. 1771/94 ΤΗΣ ΕΠΙΤΡΟΠΗΣ της 19ης Ιουλίου 1994 με τον οποίο προβλέπονται διατάξεις για την εισαγωγή στην Κοινότητα γούνας καθώς και μεταποιημένων προϊόντων από ορισμένα είδη αγρίων ζώων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3254/91 του Συμβουλίου της 4ης Νοεμβρίου 1991 για την απαγόρευση της χρήσης παγίδων με σιαγόνες και της εισόδου στην Κοινότητα γουνών και μεταποιημένων προϊόντων από ορισμένα είδη άγριων ζώων καταγωγής χωρών όπου συλλαμβάνονται με παγίδες με σιαγόνες ή με μεθόδους που δεν είναι σύμφωνες με τα διεθνώς συμφωνηθέντα πρότυπα μη βάναυσης παγίδευσης (1), και ιδίως το άρθρο 5,
Εκτιμώντας:
ότι, πρόσφατα, κατέστη προφανές ότι η ανάπτυξη προτύπων μη βάναυσης παγίδευσης, στα πλαίσια του Διεθνούς Οργανισμού Τυποποίησης (International Standatdization), δεν είναι δυνατό να περατωθεί πριν από τα μέσα του 1995-
ότι το γεγονός αυτό συνεπάγεται ότι δεν προβλέπεται επί του παρόντος η επιλογή του άρθρου 3 παράγραφος 1 του κανονισμού (ΕΟΚ) αριθ. 3254/91 για μια τρίτη χώρα, είτε να θεσπίσει τις ενδεδειγμένες διοικητικές ή νομοθετικές διατάξεις απαγόρευσης της χρήσης παγίδων με σιαγόνες είτε να εξασφαλίσει ότι οι χρησιμοποιούμενες μέθοδοι παγίδευσης ειδών που αναφέρονται στο παράρτημα Ι του εν λόγω κανονισμού, τηρούν τα διεθνή πρότυπα μη βάναυσης παγίδευσης- ότι το γεγονός αυτό συνεπάγεται απρόβλεπτες αρνητικές συνέπειες επί της δυνατότητας των τρίτων ενδιαφερομένων χωρών να συμμορφωθούν με τους όρους του κανονισμού (ΕΟΚ) αριθ. 3254/91 και ότι το χρονικό διάστημα μέχρι 1ης Ιανουαρίου 1995 είναι ανεπαρκές για την πλειοψηφία αυτών ώστε να μπορέσουν να προσαρμόσουν την πολιτική τους με την κατάσταση αυτή-
ότι σημαντικός αριθμός από τις κυριότερες χώρες εξαγωγής γούνας έχει καταδείξει την πρόοδο που έχει επιτελέσει προς την κατεύθυνση της κατάργησης των παγίδων με σιαγόνες ή/και την ανάπτυξη μη βάναυσων μεθόδων παγίδευσης στο έδαφός τους-
ότι, υπό τις περιστάσεις αυτές, η εφαρμογή του απαγορευτικού άρθρου 3 παράγραφος 1 του κανονισμού (ΕΟΚ) αριθ. 3254/91, την 1η Ιανουαρίου 1995, όχι μόνο θα μπορούσε να επηρεάσει αρνητικά τις εργασίες του Διεθνούς Οργανισμού Τυποποίησης αναφορικά με την ανάπτυξη διεθνών προτύπων μη βάναυσης παγίδευσης, αλλά και να περιορίσει σοβαρά τα κίνητρα των τρίτων χωρών για περαιτέρω βήματα προς την κατεύθυνση της μη βάναυσης παγίδευσης-
ότι, κατά συνέπεια, επιβάλλεται, σε συμφωνία με το άρθρο 3 παράγραφος 2 του κανονισμού (ΕΟΚ) αριθ. 3254/91, να ανασταλεί η υπόψη απαγόρευση για ένα έτος, έως τις 31 Δεκεμβρίου 1995-
ότι, ως εκ τούτου, η Επιτροπή καλείται τώρα να καθορίσει τις χώρες που πληρούν τους όρους του άρθρου 3 παράγραφος 1 του κανονισμού (ΕΟΚ) αριθ. 3254/91, καθώς και τις κατάλληλες μορφές στις οποίες αναφέρεται το άρθρο 4, πολύ πριν την 1η Ιανουαρίου 1996-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής η οποία συνεστήθη δυνάμει του άρθρου 19 του κανονισμού (ΕΟΚ) αριθ. 3626/82 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 1534/93 της Επιτροπής (3),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η απαγόρευση εισαγωγής στην Κοινότητα γούνας ζώων, που περιλαμβάνονται στο παράρτημα Ι του κανονισμού (ΕΟΚ) αριθ. 3254/91 καθώς και άλλων προϊόντων που αναφέρονται στο παράρτημα ΙΙ του εν λόγω κανονισμού, τίθεται σε ισχύ την 1η Ιανουαρίου 1996.
2. Η Επιτροπή, σύμφωνα με τη διαδικασία που ορίζει το άρθρο 5 του κανονισμού (ΕΟΚ) αριθ. 3254/91, ορίζει, πριν από την 1η Σεπτεμβρίου 1995:
α) ποιες χώρες πληρούν τους όρους του άρθρου 3 παράγραφος 1 του εν λόγω κανονισμού
και
β) τις ενδεδειγμένες μορφές πιστοποίησης στις οποίες αναφέρεται το άρθρο 4.
Άρθρο 2
Ο παρών κανονισμός τίθεται σε ισχύ την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιουλίου 1994.

Labels: 1
20